Kaiju

ye una pallabra xaponesa que significa bestia rara o bestia xigante. Magar qu'en Xapón s'usa pa referise a cualesquier monstruu xigante, n'occidente gástase en sentíu estrictu pa referise a los monstruos nacíos nel xéneru xaponés del tokusatsu, nel manga o l'anime, y nun sentíu más ampliu pa los d'otres hestories que tienen un aldéu a ellos, especialmente por ser d'un tamañu escomanáu (más altos que munchos edificios).

L'orixe d'estos monstruos ye bien variáu, pudiendo ser criaturas antediluvianes, mutantes radiactivos, estraterrestres o pobladores de la tierra güeca. Anque suelen apaecer destruyendo ciudaes, nun siempre son malvaos, sinón qu'abondos d'ellos a menudu actúen como guardianes de la Tierra. Davezu engárriense ente ellos o con robós xigantes denomaos mekes, y dacuando resulta difícil estremar la llinia ente unos y otros por haber amiestos a mou de cyborgs.

El kaiju más famosu ye Godzilla, y munchos como Mothra, Anguirus, Rodan o King Ghidorah aparecieron la primer vegada nes películes d'esti o pronto pasaron a ser recurrentes nelles.

El cine norteamericanu produz anguaño grandes superproducciones que perpuen considerase de kaiju por beber enforma de la tradición xaponesa, como son exemplos Pacific Rim o les películes del Monsterverse. 

 Ver tamién 
 Gamera
 Godzilla
 Kamen Rider
 Llista de kaijus
Meka
Monsterverse
 Pacific Rim
Power Rangers
Super Sentai
 Tokusatsu
 Ultraman (tokusatsu)

 Referencies 

 Enllaces esternos 

Categoría:Idioma xaponés